RESOLUCIÓN do 26 de outubro de 2010 pola que se publica o Plan xeral de actuación da Inspección Educativa na Comunidade Autónoma de Galicia para o curso 2010-2011.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/11/2010

A Lei orgánica 2/2006, do 3 de maio, de educación, sinala no seu artigo 148, punto 2, que lles corresponde ás administracións públicas competentes ordenar, regular e exercer a inspección educativa dentro do respectivo ámbito territorial e encoméndalle á Inspección Educativa as funcións recollidas no título VII, capítulo II.
O Decreto 99/2004, do 21 de maio, e a Orde do 13 de decembro de 2004, que o desenvolve, regulan a organización e o funcionamento da Inspección Educativa na Comunidade Autónoma de Galicia baixo criterios de xerarquía, traballo en equipo, profesionalidade e especialización.
O Plan xeral da Inspección Educativa, previsto no artigo 9º do citado decreto e no artigo 4 da Orde do 13 de decembro de 2004 é o plan de actuación necesario para garantir o adecuado cumprimento das funcións encomendadas á Inspección Educativa e para promover a mellora da calidade do sistema educativo.
Este plan constitúe o marco de actuación da Inspección Educativa de Galicia para o curso 2010-2011, establecendo os obxectivos xerais para este período e o marco de intervención nos centros educativos, integrando as actuacións que vai realizar a Inspección Educativa no desenvolvemento das súas funcións e atribucións para o cumprimento dos obxectivos de mellora da calidade previstos pola Consellería de Educación e Ordenación Universitaria e marcando as directrices para a elaboración dos plans de inspección provinciais baixo criterios que propicien unha actuación coordinada.
En consecuencia, recolle as actuacións de supervisión, asesoramento e avaliación que a Inspección Educativa, no exercicio das súas competencias, realiza de modo habitual, conxugándoas coas actuacións prioritarias e coas actuacións específicas para este curso, en función das necesidades detectadas e das prioridades establecidas pola Consellería de Educación e Ordenación Universitaria, sen esquecer que, ademais destas, outro bo número son encomendadas puntualmente ao longo do curso por ser de difícil previsión, e, polo tanto, pode ser conveniente incorporar as actuacións incidentais con carácter de inmediatez que se xulguen necesarias, por situacións sobrevidas ou non previstas inicialmente.
Este plan elaborouse, logo de consulta ás direccións xerais e secretarías xerais da Consellería de Educación e Ordenación Universitaria sobre as actuacións da Inspección Educativa relacionadas con asuntos das súas respectivas competencias. Igualmente, tivéronse en conta as valoracións e conclusións recollidas nas memorias dos servizos territoriais de Inspección Educativa e na memoria xeral de inspección correspondentes ao curso 2009-2010, co obxecto de mellorar o plan xeral.
Para dar cumprimento ao establecido nos artigos 10 e 20 do Decreto 99/2004, do 21 de maio, as xefaturas dos servizos territoriais de Inspección Educativa elaborarán os plans provinciais de actuación da Inspección Educativa aténdose ás liñas básicas e prioritarias fixadas no plan xeral, sen prexuízo da marxe de flexibilidade e autonomía que a singularidade provincial exixe para adecuar o plan e as actuacións previstas á realidade educativa da provincia.
Por todo o anterior, ao abeiro do disposto no artigo 9 do Decreto 99/2004, do 21 de maio, por proposta da subdirectora xeral de Inspección, Avaliación e Calidade do Sistema Educativo, e en virtude das competencias e funcións atribuídas mediante o Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria, o día 30 de xullo de 2010 apróbase o Plan xeral da Inspección Educativa da Comunidade Autónoma de Galicia para o curso 2010-2011.
Co fin de darlle a coñecer á comunidade educativa as actuacións que se realizarán ao longo deste curso,
RESOLVO:
Facer público o Plan xeral da Inspección Educativa da Comunidade Autónoma de Galicia para o curso 2010-2011, que figura no anexo a esta resolución.
Santiago de Compostela, 26 de outubro de 2010.
José Luis Mira Lema
Director xeral de Educación, Formación Profesional e Innovación Educativa
ANEXO
Plan xeral de actuación da Inspección Educativa
da Comunidade Autónoma de Galicia para o curso 2010-2011
1. Lexislación aplicable.
Lei orgánica 2/2006, do 3 de maio, de educación (BOE do 4 de maio).
Decreto 99/2004, do 21 de maio, polo que se regula a organización e o funcionamento da Inspección Educativa e o acceso ao corpo de inspectores de Educación na Comunidade Autónoma de Galicia (DOG do 25 de maio).
Orde do 13 de decembro de 2004 pola que se desenvolve o Decreto 99/2004, do 21 de maio, polo que se regula o funcionamento da Inspección Educativa e o acceso ao corpo de inspectores de Educación na Comunidade Autónoma de Galicia (DOG do 22 de decembro).
2. Obxectivos.
-Mellorar a calidade do sistema educativo no marco da normativa vixente.
-Concretar as actividades de supervisión, asesoramento e avaliación que todos os inspectores e inspectoras de Educación teñen encomendadas.
-Priorizar as actuacións da Inspección Educativa en función das necesidades detectadas, así como dos obxectivos na mellora da calidade programados pola Consellería de Educación e Ordenación Universitaria.
-Establecer os criterios necesarios que propicien unha actuación coordinada da Inspección Educativa no exercicio das súas funcións e atribucións.
-Consolidar a aplicación de protocolos comúns de actuación no funcionamento dos servizos de Inspección Educativa e incidir nun proceso de mellora da calidade.
-Potenciar a formación e actualización das inspectoras e inspectores e a utilización das TIC para a xestión propia e a intervención nos centros educativos dentro das aplicacións informáticas da Consellería de Educación e Ordenación Universitaria.
-Consolidar un modelo de planificación e intervención da Inspección Educativa nos centros educativos que facilite a recollida da información derivada das actuacións realizadas no seu exercicio profesional.
3. Actuacións.
As actuacións que vai realizar a Inspección Educativa para o período de vixencia deste plan clasifícanse en: prioritarias, ordinarias, específicas e incidentais.
Boa parte destas actuacións desenvolveranse a través de protocolos normalizados achegados pola Dirección Xeral de Educación, Formación Profesional e Innovación Educativa.
3.1. Actuacións prioritarias.
Veñen determinadas pola Consellería de Educación e Ordenación Universitaria en resposta ás necesidades do sistema educativo e ás novas demandas sociais en materia de educación.
Durante o curso 2010-2011 levaranse a cabo as seguintes actuacións prioritarias:
-Supervisión e asesoramento dos desenvolvementos curriculares e organizativos, con especial atención ás programacións didácticas.
-Participación na posta en marcha e seguimento do proxecto Abalar.
-Participación na posta en marcha e seguimento dos centros plurilingües e das seccións bilingües.
-Supervisión do cumprimento polos centros educativos das instrucións 1/2010, 3/2010 e 4/2010, da Secretaría Xeral da Consellería de Educación e Ordenación Universitaria, no relativo ao persoal encargado e colaborador de comedores e ao pagamento dos prezos públicos de comedores escolares.
-Seguimento e supervisión dos protocolos de matriculación nos centros educativos e dos itinerarios formativos na ESO e no bacharelato.
-Asesoramento e participación no desenvolvemento da avaliación de diagnóstico e no establecemento de plans de mellora nos centros, en referencia ás competencias avaliadas en educación primaria e educación secundaria.
-Asesoramento e participación no desenvolvemento doutras avaliacións que se poñan en marcha por parte da Administración educativa.
3.2. Actuacións habituais.
Proveñen do propio desenvolvemento das funcións da Inspección Educativa e véñense repetindo todos os anos. Normalmente xorden como resposta a problemas ou situacións que se xeran no sistema educativo. Isto explica que, aínda que sexan previsibles pola experiencia acumulada, resulten difíciles de programar dun modo exhaustivo. A súa relación complícase tamén polo seu elevado número, polo que, sen prexuízo doutras que se poidan realizar no ámbito das competencias da Inspección Educativa, destácanse as seguintes:
-Seguimento dos procesos de posta en marcha e remate do curso nos centros educativos e da súa adecuación ao calendario escolar.
-Supervisión da documentación institucional dos centros educativos.
-Supervisión da documentación académica e administrativa.
-Supervisión da organización e funcionamento dos centros públicos, programas e servizos.
-Asesoramento aos equipos directivos sobre os aspectos normativos, técnicos e científicos da organización e funcionamento dos centros docentes.
-Asesoramento ao profesorado nos aspectos normativos e curriculares.
-Supervisión da escolarización do alumnado das diferentes ensinanzas e asesoramento aos pais e ás nais sobre os aspectos normativos.
-Supervisión dos procesos de elección aos consellos escolares.
-Recollida, tratamento e validación dos datos iniciais de matrícula.
-Seguimento do cumprimento das condicións previstas nos concertos educativos, con especial atención aos requisitos de titulación do profesorado. Informes para autorizacións e modificacións.
-Análise dos resultados de avaliación e promoción de primaria, ESO, bacharelato, PDC, PCPI, ciclos formativos de formación profesional de grao medio e superior e das ensinanzas de réxime especial.
-Seguimento do cumprimento dos dereitos e deberes do alumnado.
-Participación no proceso de selección de directores e directoras de centros escolares públicos.
-Participación na modificación da rede de centros e arranxos escolares, na determinación dos catálogos de profesorado, supresións de postos de traballo, nas modificacións e no control da optimización dos recursos humanos dos centros.
-Previsións de ofertas de ensinanzas e estudo da racionalización da oferta educativa.
-Avaliación da función directiva e da fase de prácticas do profesorado que accede á función pública docente.
-Valoración da actividade docente do profesorado participante en procesos que así o recollan na convocatoria.
-Recoñecemento de novas habilitacións do profesorado.
-Elaboración de informes previos á instrución de expedientes disciplinarios e instrución destes.
-Emisión de informes de desafectación, do uso de instalacións e da ampliación e reformas nos centos escolares.
-Participación en comisións e tribunais cando así o determine a secretaría xeral da consellería.
-Detección de necesidades, colaboración e seguimento das actividades de formación e perfeccionamento do profesorado.
-Homologación de títulos estranxeiros de ensinanzas non universitarias.
-Planificación de necesidades de profesorado.
-Autorización de adaptacións curriculares, incorporación a programas de diversificación curricular e ao PCPI con carácter excepcional. Informes sobre flexibilización do período de escolarización.
-Control do absentismo do profesorado e do alumnado.
-Velar polo cumprimento da normativa en materia de plurilingüismo.
-Calquera outra actuación que por razóns do servizo lle sexan encomendadas no marco das funcións e competencias que ten atribuídas a Inspección Educativa.
3.3. Actuacións específicas.
Estas actuacións teñen por obxecto a recollida de datos ou a supervisión en temas que poden ser de especial interese para a política educativa da consellería.
No curso 2010-2011 levaranse a cabo as seguintes intervencións específicas, relacionadas con aspectos concretos da actividade educativa:
-Seguimento do mínimo de alumnado matriculado en ciclos formativos e PCPI e da súa adecuación á ratio establecida.
-Supervisión da asistencia do alumnado, renuncias e baixas de oficio de ciclos formativos.
-Seguimento das programacións de acordo co Decreto 114/2010, do 1 de xullo, polo que se establece a ordenación xeral da formación profesional do sistema educativo de Galicia (DOG do 12 de xullo) e seguimento do módulo de proxecto.
-Planificación da oferta dos ciclos formativos de acordo co catálogo novo de titulacións, as necesidades do contorno produtivo e os recursos necesarios de profesorado, equipos e espazos.
-Avaliación en centros públicos dos equipos de ciclo e dos departamentos didácticos, centrándose preferentemente no relativo á súa organización e funcionamento, á implantación de novos currículos e á programación didáctica e á súa aplicación na aula.
-Estudo das necesidades para a implantación do PCPI.
-Supervisión e análise das medidas de atención á diversidade.
-Seguimento dos programas e actividades de emprendemento realizados con alumnado de formación profesional e da adecuación das actividades do alumnado na FCT.
-Seguimento do procedemento para o recoñecemento, a avaliación, a acreditación e a certificación da competencia profesional.
-Avaliación de programas en centros educativos fóra de horario lectivo.
3.4. Outras actuacións puntuais.
Por situacións sobrevidas ou non previstas inicialmente, en calquera momento poderán incorporarse outras actuacións que lle sexan encomendadas á Inspección Educativa dentro do seu ámbito de competencias.
3.5. Actuacións da Subdirección Xeral de Inspección, Avaliación e Calidade do Sistema Educativo.
Crear e implementar protocolos normalizados para o desenvolvemento das actuacións coordinadas da Inspección Educativa.
Potenciar a creación de aplicacións informáticas para a xestión e o desenvolvemento do Plan de Inspección Educativa.
Potenciar a formación e actualización das inspectoras e inspectores na utilización das tecnoloxías da información e a comunicación.
Potenciar a creación de grupos de traballo no ámbito da Inspección Educativa en áreas e temas de interese para a mellora da calidade do sistema educativo.
3.6. Actividades de formación.
Para a formación e o perfeccionamento, así como a actualización, en todo o que se refire ás competencias e atribucións dos inspectores e inspectoras de Educación, a Consellería de Educación e Ordenación Universitaria organiza actividades tales como cursos, encontros, xornadas e outras modalidades de formación. Igualmente fomenta a participación destes en convocatorias formativas, para as que se reservan prazas para os membros da Inspección Educativa.
En concreto para o curso 2010-2011, o plan de formación inclúe:
-Xornadas periódicas: dentro do plan de formación do profesorado para o curso 2010-2011 inclúense dúas xornadas de formación da Inspección Educativa que terán lugar ao longo do curso cunha duración de 8 horas/xornada. Nelas tratarase de coordinar actuacións en determinados temas e recibir información das diferentes unidades da consellería.
-Curso intensivo de formación da Inspección Educativa de Galicia 2011. Realizarase unha actividade de formación de 30 horas.
-Curso intensivo de formación para novos inspectores e novas inspectoras. Realizarase unha actividade de formación de 60 horas en que participarán a totalidade das persoas que resultaron seleccionadas no concurso-oposición de acceso á Inspección Educativa.
-Participación noutras actividades formativas específicas. En xeral, os inspectores e as inspectoras poden participar en xornadas, encontros e outras modalidades de formación que se organicen por parte da consellería, ou recoñecidas por esta e que poidan ser útiles para unha posta ao día nos aspectos curriculares e relativos á organización de centros e do sistema educativo. Así mesmo, poden participar en modalidades como son: licenzas por estudos, estadías no estranxeiro, programa de aprendizaxe permanente, congresos referidos á inspección, actividades formativas (xornadas, encontros) promovidas polas asociacións de inspectores.
4. Plans provinciais de actuación da Inspección Educativa.
4.1. Aspectos xerais.
O plan xeral recolle as liñas, as actividades e os criterios de actuación da Inspección Educativa, que serán concretados para cada provincia nos respectivos plans provinciais de actuación.
Correspóndelle á xefa ou xefe de cada un dos servizos territoriais de Inspección Educativa a elaboración do Plan provincial de actuación da Inspección Educativa previsto no artigo 10 do Decreto 99/2004, do 21 de maio, de conformidade co establecido no artigo 5 da Orde do 13 de decembro de 2004.
De acordo co que xa se vén aplicando nos derradeiros cursos, en todas as provincias se deberá seguir destinando os luns de cada semana para realizar as distintas reunións, planificando e avaliando o desenvolvemento, entre outras, das actuacións prioritarias previstas neste plan de traballo. Así mesmo, manteranse ao día as bases de datos propias da Inspección Educativa.
O Plan provincial de actuación da Inspección Educativa será remitido, co visto e prace da xefatura territorial, á Subdirección Xeral de Inspección, Avaliación e Calidade do Sistema Educativo, de acordo coas datas establecidas no artigo 5 da Orde do 13 de decembro de 2004.
4.2. Estrutura dos plans provinciais.
Deberán prever, como mínimo, os seguintes aspectos:
-Introdución ao plan xeral.
-Desenvolvemento de obxectivos.
-Planificación das actuacións prioritarias, habituais e específicas, indicando a súa cuantificación, temporalización e seguimento.
-Planificación das actividades de organización e funcionamento da propia inspección, indicando a súa temporalización.
-Persoal ao servizo da Inspección Educativa:
-Inspectores e inspectoras.
*Persoal de apoio á Inspección Educativa.
-Estrutura e organización do servizo:
*Sedes, sectores e subsectores.
*Grupos de traballo específicos por áreas e temas de interese que determine a consellería.
*Gardas.
*Plan de reunións.
*Plan de visitas aos centros: criterios, tipos de visita e documentos de rexistro das decisións.
-Planificación das actividades de formación.
-Áreas de mellora e propostas de mellora.
4.3. Seguimento dos plans provinciais.
O seguimento interno de cada plan provincial será responsabilidade da xefa ou xefe do servizo territorial. Para conseguilo incluirá a súa revisión na orde do día da reunión mensual ordinaria da Xunta Provincial de Inspección, ademais das que considere necesarias coas inspectoras e inspectores coordinadores de sector, de ser o caso.
O seguimento externo dos plans provinciais de actuación é competencia da Subdirección Xeral de Inspección, Avaliación e Calidade do Sistema Educativo. Para tal fin, a subdirección xeral incluirá o seguimento na reunión mensual da xunta de xefes e xefas de servizo e ademais poderá solicitar os informes puntuais que considere oportunos referidos ao cumprimento das actuacións previstas nos plans de traballo provinciais.
4.4. Avaliación dos plans provinciais.
A avaliación interna de cada Plan provincial de actuación será competencia do respectivo Servizo Territorial de Inspección Educativa. Para tal fin constituirase un equipo de avaliación integrado polas persoas que desempeñan as funcións de xefatura de servizo e coordinación de sector.
Ao final do curso académico, a xefatura do servizo elaborará coa colaboración das/os coordinadoras/es unha memoria en que recollerá os resultados da avaliación. Co fin de analizar a citada memoria, a xefatura do servizo convocará unha reunión do Servizo Territorial de Inspección no mes de xullo ou incluirá o dito asunto na orde do día da reunión ordinaria da Xunta Provincial de Inspección do citado mes. A memoria, xunto coas achegas, se fose o caso, feitas polos inspectores e inspectoras que integran o servizo, será remitida á Subdirección Xeral de Inspección, Avaliación e Calidade do Sistema Educativo antes do 15 de xullo de 2011.
A avaliación externa dos plans provinciais correspóndelle á Subdirección Xeral de Inspección, Avaliación e Calidade do Sistema Educativo. A subdirección xeral elaborará unha memoria anual en que se recollerán os resultados da avaliación. Esta memoria do grao de cumprimento dos plans provinciais e do Plan xeral da Inspección Educativa, unha vez analizada xunto cos xefes e xefas dos servizos territoriais de Inspección Educativa, será elevada á Dirección Xeral de Educación, Formación Profesional e Innovación Educativa.